El cinema en valencià entra a les escoles de Sagunt
15 de desembre 2020

![Imagen 1](/media/besjtrsi/87soriano.jpg)![Imagen 2](/media/ubgnjm1p/87activistespelvalencia.gif)

El Gabinet de Promoció del Valencià de l’Ajuntament de Sagunt, regit per Maria Josep Soriano, ha impulsat una nova campanya destinada a tot l’alumnat d’infantil i primària de la ciutat. Es tracta de la **Cinemateca en valencià**, un producte que Escola Valenciana posa a la disposició dels ajuntaments i dels centres educatius valencians i que dona la possibilitat de veure en línia de forma il·limitada una selecció de 7 pel·lícules en valencià, diferenciades per cicles, que l’Ajuntament de Sagunt oferix  gratuïtament a totes les escoles de la ciutat i en accés lliure durant tot el curs 2020-2021.  

Les pel·lícules estan diferenciades per cicles educatius i el preu sufragat per l’Ajuntament de Sagunt inclou un dossier didàctic amb activitats per a treballar-les a l’aula i estimular la creativitat i l’esperit crític en relació a valors socials i la formació en llenguatges audiovisuals. Amb la subscripció a la Cinemateca, les escoles han rebut els enllaços de visionat de cadascun dels títols amb drets per a projectar a l’aula, a la sala d’actes de l’escola o a casa dins del treball escolar. El paquet conté les pel·lícules _El vent entre les canyes_, _Tipitips_, _El regal de la Molly Monstre_, _El bosc de Haquivaqui_, _Gordon i Paddy_, _Ocells de pas_, i _Jacob, Mimi i els gossos del barri_.

La regidora del Gabinet de Promoció del Valencià, Maria Josep Soriano, ha declarat: “**En aquest moment, quan l’audiovisual esdevé una eina educativa molt important, des del Gabinet de Promoció del Valencià hem volgut oferir als centres educatius aquest regalet de Nadal que es podrà visionar durant tot el curs. A més, d’aquesta manera potenciem l’oferta audiovisual en valencià, que és menor i costa més de trobar. Per a nosaltres és un plaer col·laborar amb Escola Valenciana en aquest projecte**”.

Si voleu saber més detalls sobre la Cinemateca, visiteu [https://escolavalenciana.org/web/cinema/](https://escolavalenciana.org/web/cinema/).​

*   [](http://www.facebook.com/sharer.php?u=https://aytosagunto.es/va/actualitat/el-cinema-en-valencia-entra-a-les-escoles-de-sagunt/ "Facebook")
*   [](http://twitter.com/share?url=https://aytosagunto.es/va/actualitat/el-cinema-en-valencia-entra-a-les-escoles-de-sagunt/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/el-cinema-en-valencia-entra-a-les-escoles-de-sagunt/ "Linked In")
*   [](mailto:?body=https://aytosagunto.es/va/actualitat/el-cinema-en-valencia-entra-a-les-escoles-de-sagunt/)